คปภ.ยันกองทุนภัยพิบัติสำเร็จ
คนซื้อน้อยประกันรับเองได้ปลายปีประเมินทำต่อหรือเลิก
22 พ.ค. 2555

คนซื้อน้อยประกันรับเองได้ปลายปีประเมินทำต่อหรือเลิก
คปภ.ยืนยันกองทุนส่งเสริมการประกันภัยพิบัติสำเร็จ ความเสี่ยงต่ำ คนซื้อน้อย บริษัทประกันรับคุ้มครองเองเพิ่ม 
นายประเวช องอาจสิทธิกุล เลขาธิการ คณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ณ ปัจจุบันกองทุนส่งเสริมการประกันภัยพิบัติสามารถขายกรมธรรม์ภัยพิบัติ ที่ให้ความคุ้มครองภัยน้ำท่วม แผ่นดินไหว และพายุประมาณ 400 ล้านบาท ซึ่งถือว่ายอดขายน้อยเพราะเป็นช่วงเริ่มต้น และวางระบบการซื้อขายแต่ไม่ถือว่าล้มเหลว ตรงกันข้ามถือว่าเป็นความสำเร็จ เพราะการจัดตั้งกองทุนฯ นี้ขึ้นมา ไม่ได้คาดหวังที่จะทำยอดขาย แต่ตั้งขึ้นมาเพื่อให้ระบบประกันภัยน้ำท่วมเดินหน้าต่อไปได้
สำหรับที่มองว่าเป็นความสำเร็จ คือ หนึ่ง เบี้ยประกันภัยต่อที่คุ้มครองน้ำท่วมลดลงอย่างต่อเนื่องเหลือ 2% บริษัทประกันภัยต่อเริ่มกลับเข้ามาในตลาดไทย เพิ่มวงเงินความคุ้มครองสูงขึ้น ภาคเอกชนเริ่มขายประกันน้ำท่วมในราคาเบี้ย 2% ใกล้เคียงกับที่กองทุนฯ ขาย 0.5%-1.25% ภาคเอกชนแสดงความจำนงรับความเสี่ยงไว้เองในสัดส่วนที่สูงกว่าที่กองทุนฯ กำหนดไว้ 1% บางรายรับดูแลลูกค้าเอง 20-30%
“การที่ลูกค้าซื้อประกันภัยน้อยและบริษัทประกันภัยสามารถดูแลลูกค้าได้ด้วยตัวเองสูงขึ้น ทำให้ความเสี่ยงของกองทุนฯ ต่ำ มีวงเงินที่จะคุ้มครองเหลืออีกเยอะ จึงมีแนวคิดที่จะขยายความคุ้มครองภัยพิบัติจาก 30% เป็น 50% สำหรับลูกค้าที่ต้องการซื้อทุนประกันตั้งแต่ 5,000 ล้านบาทขึ้นไป เพื่อผลักดันเบี้ยประกันต่อให้ลดลงอีก” นายประเวช กล่าว
อย่างไรก็ตาม ทาง คปภ.จะเดินสายประชาสัมพันธ์กรมธรรม์ประกันภัยพิบัติทั่วประเทศตามหัวเมืองใหญ่ๆ รวม 11 ครั้ง ก่อนที่ฤดูฝนหน้าจะมาถึง เพื่อให้ประชาชนได้รับทราบข้อมูลแล้วตัดสินใจว่าจะซื้อหรือไม่ซื้อ แล้วจะทำการประเมินผลอีกครั้งในปลายปีนี้ว่าจำเป็นต้องมีกองทุนฯ ต่อไปหรือไม่
“ถ้าขายได้น้อยและบริษัทประกันภัยดูแลลูกค้าเองได้ทั้งหมด ไม่ต้องพึ่งพากองทุนฯ ถือว่ากองทุนฯ ประสบความสำเร็จ แต่เราต้องทำประชาสัมพันธ์ให้เขารับรู้ก่อน ส่วนจะมาซื้อหรือไม่ซื้ออยู่ที่เขา ถ้าซื้อน้อยแสดงให้เห็นว่าเขามั่นใจว่าไม่มีความเสี่ยง เพราะอย่าลืมว่ากองทุนฯ นี้ตั้งขึ้นมา เพื่อให้ระบบธุรกิจประกันภัยเดินไปตามกลไก จากเดิมที่ทุกอย่างหยุดชะงัก ต่างประเทศไม่รับประกัน ธุรกิจไทยก็เดินหน้าต่อไปไม่ได้” นายประเวช กล่าว
นายประเวช กล่าวว่า ส่วนที่ประมาณการไว้ก่อนจัดตั้งกองทุนฯ ว่าจะมียอดขายประมาณ 1.5 หมื่นล้านบาทนั้น เป็นการประเมินในเชิงธุรกิจจากฐานประชาชนที่มีการซื้อประกันทรัพย์สินและอัคคีภัยทั่วประเทศ แต่ไม่ได้หมายความว่าทุกคนจะต้องซื้อประกันภัยพิบัติ เพราะลูกค้าที่มองว่าไม่เสี่ยงก็จะไม่ซื้อ